চাঁপাইনবাবগঞ্জ প্রতিনিধি : চাঁপাইনবাবগঞ্জে গতকাল শনিবার বিকেলে বজ্রপাতে মহিলাসহ ৬ জন নিহত ও একজন আহত হয়েছে। এনিয়ে গত ১৫ দিনে জেলায় বজ্রপাতে ২৫ জনের মৃত্যুর ঘটনা ঘটলো। জানাগেছে, শনিবার বিকেল সাড়ে ৩ টার দিকে হঠাৎ করে বৃষ্টিসহ ঝড়ো হাওয়া শুরু হয়। এসময় বজ্রপাতে চাঁপাইনবাবগঞ্জ সদর, গোমস্তাপুর, শিবগঞ্জ ও নাচোল  উপজেলায় মহিলাসহ ৬ জন নিহত ও একজন আহত হয়। নিহতরা হলো সদর উপজেলার নারায়নপুর ইউনিয়নের বাতাসীর মোড় এলাকার ধুলুর স্ত্রী টগরী বেগম টগা (৩৫), গোমস্তাপুর উপজেলার কাশিয়াবাড়ি গ্রামের কিনু মণ্ডলের স্ত্রী আনোয়ারা খাতুন (৪৫), শ্যামপুর গ্রামের নাসির উদ্দীনের ছেলে আব্দুল বারিক (১২), সন্তোষপুর-শিসাতলা গ্রামের মঞ্জুর হোসেনের মেয়ে আশা খাতুন (১৩), শিবগঞ্জ উপজেলার জগন্নাথপুর গ্রামের এমরান আলীর ছেলে আতাবুর (৩৫) ও নাচোল উপজেলার মোমিনপাড়া গ্রামের আব্দুল কুদ্দুসের ছেলে ইসমাইল (১০)। এছাড়াও নাচোলের মোমিনপাড়া গ্রামে বজ্রপাতে রিজিয়া খাতুন  নামে এক মহিলা আহত হয়েছে। নিহত ও আহতরা ঝড়ে আম কুড়ানোর সময় ও মাঠে কাজ করতে গিয়ে ঘটনার শিকার হন।